b'\n_START_ARTICLE_\nHrvatski rast\n_START_SECTION_\nPredstavljanje\n_START_PARAGRAPH_\nPokret Hrvatski rast, skra\xc4\x87eno Hrast, predstavljen je javnosti 10. prosinca 2010., u Zagrebu. _NEWLINE_"Hrast je zajedni\xc5\xa1tvo stranaka, udruga, organizacija i pojedinaca. Osnovni cilj Hrasta je demokratskim se putem suprotstaviti sada\xc5\xa1njoj dubokoj duhovnoj i upravlja\xc4\x8dkoj krizi u Hrvatskoj, te na narednim parlamentarnim, lokalnim i predsjedni\xc4\x8dkim izborima omogu\xc4\x87iti da u sve hrvatske dr\xc5\xbeavne i dru\xc5\xa1tvene institucije napokon do\xc4\x91u moralne i stru\xc4\x8dne te socijalno i nacionalno odgovorne osobe" \xe2\x80\x93 navedeno je na predstavljanju, a kao temeljne vrijednosti za koje \xc4\x87e se zalagati isti\xc4\x8du se: kr\xc5\xa1\xc4\x87anstvo, obitelj, domoljublje i \xc4\x8dovjekoljublje, \xc5\xa1to uklju\xc4\x8duje solidarnost i socijalnu osjetljivost._NEWLINE_Pokret Hrast \xc4\x8dinili su:_NEWLINE_Obiteljska stranka, tada\xc5\xa1nji predsjednik Ivica Relkovi\xc4\x87;_NEWLINE_Udruga "Glas roditelja za djecu" \xe2\x80\x93 GROZD, tada\xc5\xa1nji predsjednik Ladislav Il\xc4\x8di\xc4\x87;_NEWLINE_Hrvatska republikanska zajednica, predsjednik Mario Ostoji\xc4\x87;_NEWLINE_Hrvatsko kulturno vije\xc4\x87e, predsjednik Hrvoje Hitrec;_NEWLINE_Udruga HOD, predsjednik Dra\xc5\xbeen Dujmovi\xc4\x87;_NEWLINE_Hrvatsko dru\xc5\xa1tvo politi\xc4\x8dkih zatvorenika;_NEWLINE_gra\xc4\x91anska inicijativa Hrvatski pleter, predsjednik Ivo Markulin, kao i druge brojne organizacije civilnog dru\xc5\xa1tva. Me\xc4\x91u \xc4\x8dlanovima su se isticali biv\xc5\xa1i predsjedni\xc4\x8dki kandidati dr. Miroslav Tu\xc4\x91man, dr. Josip Jur\xc4\x8devi\xc4\x87 i Ante Ledi\xc4\x87._NEWLINE_Za prvu predsjednicu Hrasta izabrana je dopredsjednica GROZD-a \xc5\xbdeljka Marki\xc4\x87.\n_START_SECTION_\nRaskol\n_START_PARAGRAPH_\nU Hrastu je do\xc5\xa1lo do raskola u lipnju i srpnju 2011. Prema navodima ve\xc4\x87ine \xc4\x8dlanova Predsjedni\xc5\xa1tva stranke, predsjednica stranke \xc5\xbdeljka Marki\xc4\x87 protupravno je preuzela samostalno vo\xc4\x91enje stranke, te je u tu svrhu organizirano nasilno prekidanje sjednice Predsjedn\xc5\xa1tva 4. srpnja 2011. Predsjednica \xc5\xbdeljka Marki\xc4\x87 osporava te navode._NEWLINE_Od tada skupine okupljene oko predsjednice, a to su Glas roditelja za djecu, Hrvatska republikanska zajednica, Hrvatsko kulturno vije\xc4\x87e i dr., nastavljaju se javno predstavljati kao Hrast. Druga strana, me\xc4\x91u kojima su Obiteljska stranka, HOD, Hrvatsko dr\xc5\xa1tvo politi\xc4\x8dkih zatvorenika, Hrvatski pleter, Miroslav Tu\xc4\x91man, Josip Jur\xc4\x8devi\xc4\x87, Ante Ledi\xc4\x87 i dr., smatraju projekt propalim i prestaju javno govoriti o Hrastu._NEWLINE_Ipak, ve\xc4\x87ina u Predsjedni\xc5\xa1tvu odredila je kapetana Ivu Markulina za vr\xc5\xa1itelja du\xc5\xbenosti predsjednika Hrasta umjesto \xc5\xbdeljke Marki\xc4\x87. Od tada se vodi spor oko legalnog predstavljanja stranke koji jo\xc5\xa1 nije rije\xc5\xa1en.\n_START_SECTION_\nIzbori\n_START_PARAGRAPH_\nHrvatski rast, jo\xc5\xa1 uvijek zastupan po predsjednici \xc5\xbdeljki Marki\xc4\x87, na parlamentarne izobre 2011. iza\xc5\xa1ao je u svih 10 izbornih jedinica kao i u dijaspori ukupno osvojiv\xc5\xa1i malo manje od 30 000 glasova, ali niti jedan mandat u Hrvatskome saboru._NEWLINE_Na isti na\xc4\x8din, Hrast se kandidirao na lokalnim izborima 2012. i osvojio nekoliko mandata.\n_START_SECTION_\nNova stranka\n_START_PARAGRAPH_\nZbog nemogu\xc4\x87nosti preuzimanja stranke od ve\xc4\x87ine u Predsjedni\xc5\xa1tvu, skupine okupljene oko predsjednice krajem 2012. osnivaju novu stranku Hrast - Pokret za uspje\xc5\xa1nu Hrvatsku. Predsjednik nove stranke je Ladislav Il\xc4\x8di\xc4\x87. Nova stranka koristi isti vizualni identit i sli\xc4\x8dan naziv kao i Hrvatski rast, \xc5\xa1to mo\xc5\xbee dovesti do zabune.'